A BIZOTTSÁG HATÁROZATA
(2006. augusztus 4.)
a strukturális alapokból a „konvergencia” célkitűzés alapján 2007-2013 között nyújtott támogatásra jogosult régiók jegyzékének felállításáról
(az értesítés a C(2006) 3475. számú dokumentummal történt)
(2006/595/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletre (1) és különösen annak 5. cikke (3) bekezdésére és 8. cikke (4) bekezdésére,
mivel:
(1)
Az 1083/2006/EK rendelet 3. cikke (2) bekezdésének a) pontja értelmében a „konvergencia” célkitűzés a legkevésbé fejlett tagállamok és régiók konvergenciájának felgyorsítását kívánja elérni.
(2)
Az 1083/2006/EK rendelet 5. cikkének (1) bekezdése értelmében a strukturális alapokból a „konvergencia” célkitűzés alapján nyújtott támogatásra jogosult régiók az 1059/2003/EK európai parlamenti és tanácsi rendelet (2) értelmében vett statisztikai célú területi egységek nómenklatúrája II. szintjének (a továbbiakban: NUTS II.) megfelelő régiók, vagyis amelyek esetében a vásárlóerő-paritáson mért és a 2000-2002 közötti közösségi mutatók alapján kiszámított egy főre eső GDP nem éri el az EU-25 ugyanezen referencia-időszakra vonatkozó átlagának 75 %-át.
(3)
Az 1083/2006/EK rendelet 8. cikke (1) bekezdése úgy rendelkezik, hogy azok a NUTS II. régiók, amelyek a rendelet 5. cikkének (1) bekezdése alapján támogatásra jogosultak lettek volna, amennyiben a támogathatósági küszöbérték az EU-15 GDP-átlagának 75 %-a maradt volna, ám megszűnt támogathatóságuk, mivel ugyanezen 5. cikk (1) bekezdése szerint mért és számított, egy főre eső GDP-szintjük meg fogja haladni az EU-25 GDP-átlagának 75 %-át, átmenetileg és egyedi alapon szintén jogosultak a strukturális alapokból a „konvergencia” célkitűzés alapján nyújtott támogatásra.
(4)
Szükségszerű tehát ennek megfelelően felállítani a támogatható régiók jegyzékét,
ELFOGADTA EZT A HATÁROZATOT:
1. cikk
A strukturális alapokból a „konvergencia” célkitűzés alapján nyújtott támogatásra jogosult régiókat az I. melléklet sorolja fel.
2. cikk
A strukturális alapokból a „konvergencia” célkitűzés alapján átmenetileg és egyedi alapon nyújtott támogatásra jogosult, az 1083/2006/EK rendelet 8. cikkének (1) bekezdésében említett régiókat a II. melléklet sorolja fel.
3. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 4-én.